Lasanble Nasyonal i repran son sesyon normal - Seychelles Nation\nLasanble Nasyonal i repran son sesyon normal | 12 June 2020\nLasanble Nasyonal ti repran son bann sesyon travay normal Merkredi bomaten avek bann manm ki ti rod plis lesplikasyon lo desizyon Spiker Nicholas Prea pour fer en ruling lo en ka me kot en manm ti met o defi son desizyon e kit lasal.\nPremye pour pran laparol ti tyermenn Standing Orders Committee, Onorab Bernard Georges, ki pe zisteman diriz bann diskisyon e deba pour amand e revwar serten lartik dan sa dokiman ki gid bann prosedir ek bann regilasyon pour bon deroulman e fonksyonnman Lasanble Nasyonal.\nOnorab Georges ti met lanfaz lo nesesite pour definir enn fwa pour tou pratik Lasanble Nasyonal an sa ki konsern poste keksoz lo medya sosyal.\n«Eski sa pratik i ki en manm napa drwa poste keksoz lo medya sosyal ler Lasanble Nasyonal i an sesyon?\nOubyen eski i napa drwa poste en keksoz lo medya sosyal apartir precinct Lasanble Nasyonal? Oubyen eski okenn dimoun ki dan precinct Lasanble Nasyonal pa kapab poste en keksoz lo medya sosyal? Ou ankor eski en manm napa drwa poste en keksoz ki kontradir sa ki en lot manm in dir dan Lasanble Nasyonal lo medya sosyal e i devret fer li dan Lasanble Nasyonal li menm? Tousala pa kler me nou bezwen definir zot,» Msye Georges ti dir.\nI ti ensiste ki sa i bann pwen refleksyon ki ansanm konman en lasanble zot bezwen ariv lo en desizyon lo kisisa sa pratik lasanble lo medya sosyal e kwa ki bann manm i kapab ou pa kapab fer lo medya sosyal pandan ki Lasanble Nasyonal i an sesyon ou apre e osi Lasanble Nasyonal i bezwen konsider bann sanksyon ki aplikab apre en pratik Lasanble.\n«Normalman sa manm responsab i demann en leskiz e si sa pa arive e sa manm i refize obeir spiker, la i bezwen retir son lekor,» Msye Georges ti eksplike.\nLo son kote, Spiker Prea ti dir ki i pa ti’n fer son ruling an sitan Standing Orders me plito Parliamentary Practices.\nI ti fer resorti ki parmi bann premye keksoz ki 6enm Lasanble ti entrodwir se posibilite pour servi teknolozi enternet dan Lasanble Nasyonal e bann manm ti ganny dir pour fer sa avek tou responsabilite pour permet zot fer zot travay byen. I ti dir ki Lasanble Nasyonal i bezwen en spiker pour asire ki travay lasanble i deroul byen e annord. I ti osi ensiste ki son ruling pa ti kont Lartik 102(1) pour enpoz oubyen erode laliberte lekspresyon ki en manm i annan. I ti dir ki sa bann laliberte i bezwen ganny egzerse avek responsabilite.\n«Mon ruling ti konsern kwa ki en manm in dir ‘in the House’ ki kapab ganny raporte me konman i ganny raporte. Si sa ki sa manm in dir i ganny distorted e sirtou par en lot manm ou en dimoun dan precinct Lasanble Nasyonal ki tonb anba responsabilite spiker. Timing ki sa lartik in ekri e poste, lokasyon e par ki tousala in ganny fer..., » Spiker Prea ti dir.\nI ti azoute ki tou sa bann diferan eleman i bezwen ganny konsidere si pour fer antre dan kod etik bann manm oubyen si zot pou ganny retire konpletman e les manm poste keksoz nenport ler e kan ki zot oule.\nDirizan lopozisyon Msye Wavel Ramkalawan lo son kote ti dir ki li i anvi rod laklerte dan sa sitiasyon e in dir ki i bezwen annan keksoz ki kler e an ekri. I’n demande ki tou bann manm i ganny en kopi Parliamentary Practices an relasyon avek litilizasyon medya sosyal dan parlman.\n«Enn fwa ki tou keksoz i ava lo papye i ava kler pour sak manm. I osi neseser pour annan en kod ki kler an sa ki konsern litilizasyon medya sosyal. Ladan i ava osi annan sanksyon ki ava aplikab pour manm ki pa swiv Parliamentary Practices akoz se la kot mon krwar nou problenm i ete akoz sanksyon i depan lo spiker antyerman,» Msye Ramkalawan ti fer resorti.\nLetan i ti fer referans a sa trwa ka oparavan, Msye Ramkalawan ti fer remarke ki sanksyon ki ti aplikab pa ti parey pour sa katriyenm ka sa semenn.\n«Si i ti’n parey a tou nivo, pa ti pou’n annan okenn problenm. Da sa enn ka sa semenn Parliamentary Practices in sot dan Standing Orders e mon krwar se sa lyen ki’n manke dan ou ruling. Si dan ou ruling ou pa ti’n met toulede ansanm – demann leskiz e sorti dan lasanble – ou ruling ti pou’n ganny vwar dan en lot fason,» Msye Ramkalawan ti eksplike. Apre i ti al dan plis detay dan en leksplikasyon lo fason ki i dir spiker ti’n devret adres sa sitiasyon.\nI ti azoute ki tou sa bann keksoz i bezwen resorti dan en fason kler pour evit tou polemik. I dir ki ‘demann leskiz’ osi i devret antre dan Standing Orders e son formil ki swa ekri ou verbal i devret kler akoz pour le moman i pa’n ganny ekri okenn par. I ti azoute ki sa ki’n arive sa semenn dan Lasanble Nasyonal imontre «ki nou pa lo menm paz konman en Lasanble Nasyonal».\n«Mon anvi senpleman dir ki mon krwar dan rule of law akoz rule of law i tir tou posibilite pour en dimoun pas en santans ki pa an ekri e se sa ki nou’n vwar. Santans ti diferan avek dan bann lezot ka oparavan,» Msye Ramkalawan ti eksplike.\nSpiker Prea lo son kote ti dir ki santans pa ti parey me verbatim i la lo rikord ki ava ziz desizyon ki in pran dan sa dernyen ka. I ti fer resorti ki apre ki i ti’n dil avek sa 3enm ka i ti dir klerman ki prosennman i pou pran aksyon pli sever.\nMsye Prea ti admet ki Lasanble Nasyonal napa Parliamentary Practices e prosedir ki kontrol litilizasyon IT e medya sosyal akoz prezan ki sa i permet dan Lasanble. Me in fer kler ki i debout akote son desizyon.\nPlizyer lezot manm ti osi eksprim zot lo sa desizyon e en manm LDS Waven Woodcock ti lir en let sorti kot onorab Gervais Henrie ki enplike dan sa lensidan lo rezon akoz i ti’n sorti dan Lasanble Nasyonal e akoz i pa ti prezan pour sesyon Merkredi.\nPandan son sesyon Merkredi apremidi, Lasanble Nasyonal ti kontinyen avek son travay pour revwar dokiman ki gid son travay e son pratik.


Ansenny Bann zanfan—Kote nou trouv rekonfor?\nESKI parler ou santi ou tris e santi ou tousel?— Ou’n deza demann ou lekor si lezot i kontan ou?— I annan zanfan ki demann zot lekor sa. Me Bondye li, i promet: “Mwan mon pa pou oubliy ou.” (Izai 49:15) En zoli promes, pa i vre?— Zeova i vreman kontan nou!\nKi mannyer ou krwar sa pti mouton perdi i santi?\nEn ekriven Labib ti dir: “Si mon prop papa e mon prop manman i kit mwan, Zeova i a pran mwan.” (Psonm 27:10) Ler nou konn sa, i vreman rekonfort nou, pa i vre?— Wi, Zeova i dir nou: “Pa per akoz mon avek ou. . . . Mon pou vreman ed ou.”—Izai 41:10.\nMe parfwa Zeova i les Satan anmenn problenm lo nou. Zeova i menm les Satan teste Son bann serviter. En fwa, Satan ti fer Zezi telman soufer ki Zezi ti kriy avek Zeova: ‘Mon Bondye, mon Bondye, akoz ou’n kit mwan?’ (Matye 27:46) Kantmenm Zezi ti pe soufer, i ti konnen ki Zeova i kontan li. (Zan 10:17) Me i ti osi konnen ki Bondye i les Satan teste Son bann serviter e fer zot soufer. Dan en lot sapit, nou pou vwar akoz Bondye i les Satan fer sa.\nLer nou ankor pti, nou per fasilman. Annou pran en legzanp. Eski ou’n deza perdi?— Ou ti per?— Bokou zanfan ti pou per. En fwa, sa Gran Ansennyan ti rakont en zistwar en pe koumsa. Selman pa en zanfan ki ti perdi. En mouton.\nMe ou parey en mouton dan serten fason. Ki mannyer sa? Premyerman, en mouton pa tro gran, i pa ni for. I bezwen en dimoun pour pran swen avek li e protez li. Bann dimoun ki pran swen avek mouton i apel en berze.\nDan son zistwar, Zezi ti koz lo en berze ki ti annan san mouton. Me en mouton ladan ti perdi. Petet i ti anvi vwar ki i annan lo lot kote montanny. Me en pti moman, sa mouton ti’n ariv lwen avek lezot mouton. Ou kapab mazinen ki mannyer sa mouton ti santi letan i ti get otour li e pa vwar personn?—\nKi sa berze ti fer ler i vwar enn son mouton manke? Eski i ti dir sa i lafot sa mouton, i pa pou fatig li pour al rod li? Oubyen eski i ti kit sa 99 mouton dan en landrwa e al rod sa enn ki’n perdi? Eski i vo lapenn fer tou sa zefor pour rod zis en mouton?— Si ou ti sa mouton perdi, eski ou ti pou anvi sa berze vin rod ou?—\nLekel ki parey sa berze ki’n vin sov son mouton?\nSa berze ti kontan tou son mouton en kantite, menm sa enn ki ti’n perdi. Alors i ti al rod sa enn ki ti manke. Mazinen ki mannyer sa mouton ti kontan ler i ti vwar sa berze pe vini! E Zezi ti dir sa berze osi ti byen kontan pour vwar son mouton. I ti pli kontan pour vwar li ki sa 99 mouton ki pa ti’n perdi. Be lekel ki parey sa berze dan zistwar Zezi? Lekel ki trakas bokou pour nou zis parey sa berze ti trakas pour son mouton?— Zezi ti dir son Papa dan lesyel i trakas bokou pour nou. E son Papa i Zeova.\nZeova i en Gran Berze pour son pep. I kontan tou bann ki servi li, enkli bann manrmay parey ou. I pa anvi personn ganny blese oubyen detrir. Pa nou kontan pour konnen ki Bondye i kontan nou sitan bokou koumsa!—Matye 18:12-14.\nEski ou krwar Zeova i egziste zis parey ou papa oubyen en lot dimoun ki ou konnen?\nEski ou vreman krwar dan Zeova?— Eski ou krwar i egziste?— I vre nou pa kapab vwar Zeova. Sa i akoz i en Lespri. I annan en lekor ki nou pa kapab vwar avek nou lizye. Me i vreman egziste e i kapab vwar nou. I konnen kan nou bezwen led. E nou kapab koz avek li dan lapriyer, zis parey nou koz avek en lot dimoun lo later. Zeova i anvi nou koz avek li.\nAlors, si ou santi ou tris e tousel, ki ou devret fer?— Koz avek Zeova. Apros pli pre avek li, e i a rekonfort ou, i a ed ou. Pa bliye ki Zeova i kontan ou, menm kan ou krwar ou tousel. Annou pran nou Labib dan Psonm 23. Nou konmans lir depi verse 1: “Zeova i mon Berze. Mon pa pou mank nanryen. I fer mwan dormi dan bann landrwa kouver avek lerb; i anmenn mwan dan bann landrwa repo kot i annan delo.”\nGete ki i dir dan verse 4: ‘Kantmenm mon mars dan en vale fernwanr, mon pa per okenn keksoz mal, parski ou avek mwan. Ou baget ek ou baton i bann keksoz ki rekonfort mwan.’ Bann dimoun ki zot Bondye i Zeova i santi koumsa. Zot trouv rekonfor kan zot dan problenm. Ou santi koumsa ou?—\nZeova i pran byen swen avek son pep zis parey en bon berze i pran swen avek son bann mouton. I montre zot sa bon semen ki zot devret marse, e zot kontan pour swiv li. Kantmenm i annan problenm otour zot, zot pa per. En berze i servi son baton pour anpes lezot zannimo atak son mouton. Labib i rakonte ki mannyer David ti protez son mouton kont en lyon ek en lours ler i ti en berze. (1 Samyel 17:34-36) E pep Bondye i konnen ki Zeova pou protez zot osi. Zot santi zot an sekirite akoz Bondye i avek zot.\nLekel ki kapab ed nou ler nou dan problenm, zis parey en berze i protez son mouton?\nZeova i vreman kontan son mouton. I okip zot avek bokou lafeksyon. Labib i dir: ‘Parey en berze i pou gid son mouton. Avek son lebra, i pou rasanble bann pti mouton ansanm.’—Izai 40:11.\nPa ou kontan ki Zeova i koumsa?— Ou ti a kontan vin enn son mouton?— En mouton i ekout son berze. I reste pros avek son berze. Ou ekout Zeova ou?— Ou reste pros avek li?— Alors napa nanryen pour ou per. Zeova pou avek ou.\nZeova i pran swen avek bann ki servi li. Annou lir ki Labib i dir lo sa dan Psonm 37:25; 55:22; ek Lik 12:29-31.\nEliya—I ti ganny konsole par son Bondye


Dan Lasanble Nasyonal sa semenn -Seychelles Nation\nDan Lasanble Nasyonal sa semenn |04 December 2020\nByento en proze lakaz pour bann zenn profesyonnel Praslin ek La Digue\nBann zenn profesyonnel ek etidyan ki’n fini zot letid aletranze (returning graduates) ki sorti Praslin ek La Digue pou alavenir kapab benefisye avek lozman atraver en proze lakaz ki Minister pour Later ek Lakaz pe anvizaze devlope lo Praslin.\nMinis pour Later ek Lakaz, Billy Rangasamy, in dir dan Lasanble Nasyonal sa semenn ki ziska aprezan demann pour lakaz par sa group dimoun sorti lo bann zil pros pa’n signifikan e bann aplikan in ganny asiste atraver bann diferan proze lo Mahé.\nMe i dir ki son minister in rezerv en morso later anviron 9 mil met kare ki pou tire dan en kare later ‒ PR 6727 ‒ e ki annan potansyel pour en tel proze lakaz lo Praslin e ki pou osi benefisye bann aplikan sorti lo La Digue.\nMinis Rangasamy i dir ki pour lemoman konsep sa devlopman pa ankor finalize. I dir lenplimantasyon en tel proze pou baze lo demann e osi finansman ki son minister i kapab gannyen e la in demann sipor bann manm Lasanble Nasyonal letan bidze pour lakaz i vin devan zot.\nMinis Rangasamy ti donn sa bann detay letan i ti pe reponn en kestyon lo sa kalite progranm lakaz pour aplikan sa de zil demande par manm elekte pour Baie Ste Anne Praslin, Churchill Gill.\nDan sa menm sesyon demann kestyon Mardi, Minis Rangasamy ti osi reponn en kestyon par manm elekte pour Mon Buxton Gervais Henrie lo devlopman proze lakaz Lari Hangard. Minis Rangasamy i dir i annan plan pour konstrir 8 younit lakaz 2 lasanm e 8 younit lakaz 3 lasanm lo en morso later ki mezir anviron 1850 met kare dan sa landrwa me in fer resorti ki sa proze pe rankontre serten konpleksite e retar. Sa i dir i akoz semen egzistan i tro etrwat e demars pour agrandi li i enkli pas lo later prive e negosyasyon avek bann propriyeter konsernen in deza konmanse e pe kontinyen, i annan en propriyeter ki bezwen ganny relocate e i osi annan nesesite pour konstrir en pon lo Larivyer Moosa.\nMe Minis Rangasamy in dir ki sa proze i enn ki parmi priyorite son minister e i ekspekte demare osito ki tou sa bann konpleksite i fini regle e finansman i finalize.\nLo son kote, Msye Henrie ti fer resorti ki i pa ti okouran negosyasyon avek bann proprieter later e i pa’n enplike dan okenn negosyasyon me i dir i pare pour ede dan sa bann demars.\nTi osi annan lezot kestyon lo devlopman en lot proze lakaz Mont Signal.\nMinis Rangasamy ti osi ganny demande par Msye Henrie pour donn en kontrandi Lasanble Nasyonal lo finalite bann demars avek parti United Seychelles pour retourn plizyer morso later avek leta parey ansyen administrasyon ti’n deza anonse.\nLo sa size Minis Rangasamy ti demann lasanble enpe plis letan pour fer en legzersis konpreansiv lo sa size avan i kapab vin prezant lasanble avek bann lenformasyon e detay ki korek. I ti fer resorti ki i deza annan serten lenformasyon me i prefere etidye sa size pli oprofon vi ki i ekspekte ganny en rapor ki oditer zeneral in fer lo la.\nParmi lezot kestyon ki Minis Rangasamy ti reponn ti annan pour fer avek proze land bank Fond Azor Praslin, problenm drenaz Pointe Larue, sistenm pwen later ek lakaz, parmi lezot.


Tranzaksyon deviz etranzer\nDan lartik sa semenn Labank Santral Sesel pou ofer serten gidans dan meyer fason pour fer tranzaksyon deviz etranzer.\nKote mon kapab fer tranzaksyon deviz etranzer?\nIsi Sesel lalwa i permet zis bann lakonpannyen otorize, savedir labank ek biro deviz etranzer ki’n ganny laysenns par Labank Santral, pour ofer servis deviz etranzer. En lalis tou labank ek biro deviz etranzer i kapab ganny vwar lo sit enternet Labank Santral (http://www.cbs.sc). Pandan 2010 lalwa in ganny amande pour permet lotel osi pour fer serten tranzaksyon deviz etranzer pour en pti kantite larzan. I annan en diferans dan servis ki lotel i kapab ofer, spesifikman:\na) Labank i kapab ofer plis kalite tranzaksyon deviz etranzer, ki enkli aste e vann deviz etranzer dan form larzan, drafts, traveller’s cheques ek lezot lenstriman; zot kapab pret larzan kliyan (loan) e anmas larzan zot kliyan (deposit); e fer lezot peyman enternasyonnal.\nb) I annan de kategori biro deviz etranzer, Kategori A ek Kategori B. Tou lede Kategori i kapab aste e vann deviz etranzer dan laform biye, konny ek traveller’s cheques, me zis biro deviz etranzer ki dan Kategori A ki kapab ofer servis pour transfer larzan.\nc) Lotel i zis kapab fasilit tranzaksyon dan sekter lotel. Zot zis ganny otorize pour esanz deviz pour zot kliyan, e pour en sonm ki pa plis ki 300 Ero, oubyen son ekivalan dan en lot deviz, pour sak tranzaksyon.\nLekel ki fikse to lesanz e bann kou ki asosye avek?\nBann labank ek biro deviz etranzer i fikse zot to lesanz ek kou san lenterferans Labank Santral. To lesanz i totalman determinen par marse. Sa i vedir ki to lesanz i an rezilta demann pour deviz e lakantite deviz dan lekonomi. Par egzanp, pour en serten deviz si demann i o e lakantite deviz i ba, normalman to lesanz i o pour sa deviz.\nAlafen en lazournen, bann labank ek biro deviz etranzer i anvoy en rapor tou zot tranzaksyon kot Labank Santral. Sa bann lenformasyon i ganny servi pour kalkil bann to mwayenn ki ganny pibliye lo son sit enternet, magazin lokal ek televizyon.\nKi mon bezwen konsidere ler mon pe fer en tranzaksyon deviz etranzer kot en labank oubyen en biro deviz etranzer?\nKan ou pe aste larzan oubyen ou pe fer en transfer larzan kot en labank oubyen biro deviz etranzer, toultan fer sir ki ou konnen davans ki to lesanz e konbyen ou pou ganny sarze pour sa servis. Lir atantivman tou lenformasyon lo lalis to lesanz. Si i annan okenn keksoz ki pa kler lo to lesanz oubyen sa kou ki al avek, demande konbyen larzan ou pou gannyen antou pour sa tranzaksyon.\nTo lesanz ek kou ki al avek i normalman diferan pour sak labank ek biro deviz etranzer. I annan ki permet ou pour negosye en to lesanz pour ou tranzaksyon e i kapab ofer en meyer to lesanz depandan lo lakantite larzan ki pe ganny esanze. Alors i dan ou lavantaz pour fer konparezon ant diferan labank ek diferan biro deviz etranzer e fer letour pour pli bon pri.\nKan ou pe fer tranzaksyon, verifye byen:\na) Si sa lenformasyon lo ou resi i parey lenformasyon ki sa labank oubyen biro deviz etranzer in donnen, tel ki sa to lesanz ki’n pibliye, kou pour sa servis e okenn lezot term ek kondisyon pour sa lesanz.\nb) Verifye si lakantite larzan ki ou’n gannyen i korek pour ou rezourd okenn problenm ki kapab ganny rezourd deswit.\nToultan verifye kondisyon bann biye ki ou gannyen, sa i vedir, si i pa’n andomaze, vye oubyen i nepli an sirkilasyon.\nRoupi Sesel ki vye oubyen andomaze i kapab ganny sanze kot Labank Santral Sesel. Me deviz etranzer pa kapab ganny sanze akoz Labank Santral Sesel napa lotorite pour sanz deviz etranzer.\nFer okenn konplent imedyatman apre en tranzaksyon kot sa labank oubyen biro deviz etranzer. Sa labank oubyen biro deviz etranzer pou normalman esey rezourd ou konplent deswit, e si napa en solisyon imedyat, ou kapab fer ou konplent an ekri avek sa labank oubyen biro deviz etranzer, e sa labank oubyen biro deviz etranzer i oblize donn ou en larepons an ekri ek lenformasyon lo okenn aksyon ki pe ganny pran. En larepons i devret ganny donnen dan pa plis ki 21 zour. Si sa konplent pa’n ganny rezourd dan 21 zour, alors sa konplent i kapab ganny anmennen kot Labank Santral.


Komemorasyon Lazournen Enternasyonal Lanvironnman le 5 Zen -Seychelles Nation\nKomemorasyon Lazournen Enternasyonal Lanvironnman le 5 Zen |06 June 2019\nPrezidan Faure dan en portre souvenir avek son bann envite spesyal dan zarden State House\nPrezidan i onor bann ero\nEn group dimoun ki travay dan diferan seksyon konservasyon ki pa tro antann koz bokou lo zot parey bann gard forestye (rangers), bann gardyen (warden) parmi lezot ki travay dir pour protez e sovgard nou biodiversite, ti ganny akeir e onore yer State House dan en seremoni organize par Prezidan Danny Faure.\nSa seremoni ti parmi bann aktivite pour komemor Lazournen Enternasyonal Lanvironnman.\nPrezidan Faure in felisit e remersye sa group dimoun pour zot travay nob e demann zot pour kontinyen sa travay pour fer ki Sesel i kontinyen ganny rekonnet konman sa model ek sanpyon dan proteksyon lanvironnman.\nPandan sa seremoni en msye ek en madanm ki’n fer pli long letan servis ti resevwar en tokenn lapresyasyon avek Prezidan Faure.\nHelene Rose, ki travay avek Fond B’Offay Praslin, in fer 20-an servis.\n“Mon pasyon pour lanatir ki’n fer mwan reste dan mon travay e ozordi mon en senior climate adaptation technician e mon vreman kontan mon louvraz e progre ki mon’n fer,” Manmzel Rose, ki ti konmans konman en senp labourer, i dir.\nLo son kote Msye Maxime Jeremie li in fer 40-an servis e li osi i dir menm si louvraz ti dir letan i ti konmanse dan sa travay pour koupaye e netway lafore, in toultan determinen pour protez nou lanvironnman. I ti konmans konman en senp labourer e la i en komander.\n“Mon kontan mon louvraz e mon’n vreman abitye fer sa ki mon fer e sa i mon pasyon me mon pe mazin pran mon retret an 2021. Mon ti ava kontan si plis zenn ti montre sa pasyon ek lanmour pour protez nou lanvironnman parey nou ki’n la tou sa letan. Fodre ki zot travay ek lanmour,” Msye Jeremie i dir.\nDepi son inogirasyon an Oktob 2016 Prezidan Faure in organiz en seremoni State House pour mark Lazournen Lanvironnman e sa lannen in swazir pour onor bann ero konservasyon biodiversite ki pa tro dan lizye piblik.\nLetan i ti adres son bann envite spesyal, Prezidan Faure ti dir zot ki zot in ganny envite State House akoz zot premye lo laliny defans proteksyon ek konservasyon nou lanvironnman e i pour sa rezon ki sakenn de zot pe ganny onore ansanm avek tou lorganizasyon ki pe fer en travay ekstraordiner dan sa domenn.\n“Ozordi i en lokazyon pour nou debout e dir zot en gran mersi akoz zot pe fer sa avek zot leker, avek lanmour avek en kantite pasyon pour zot travay e zot in fer bokou sakrifis me nou pa koz lola me mwan mon anvi ki nou konmans koz lo zot travay e ki dimoun i annan respe pour zot travay ek lorganizasyon ki dedye zot letan pour okip e protez nou bann zil,” Prezidan Faure ti dir.\n“Ozordi nou oule selebre zot travay ek zot lakonplisman e sa ki zot ete e mon demann zot pour kontinyen fer sa bon travay.”\nLo son kote ler i ti adres sa group dimoun, Minis responsab pour Lanvironnman, Lenerzi ek Sanzman Klima, Wallace Cosgrow, ti dir ki sa zour i spesyal akoz i dedye pour port en latansyon enpe pli spesyal anver nou lanvironnman e isi Sesel nou’n toultan obzerv sa lazournen e deplizanpli sa zour pe ganny plis lenportans.\nI ti remersye sa bann travayer e demann zot pour kontinyen reste angaze dan zot zefor e travay dir pour asire ki Sesel i reste sa model e sanpyon dan lanvironnman dan lemonn.\nBann envite ti osi swiv en prezantasyon ki ti montre en lazournen tipik en travayer konservasyon prepare par Lotorite Park Nasyonal avek\nHelene Rose ek Maxime Jeremie i resevwar en tokenn lapresyasyon avek Prezidan Faure pour zot long letan servis


Zabitan Grand Anse Praslin i eksprim zot konsern avek Prezidan Michel | Ministry of Youth Sports & Culture\nHome - National Highlights - Zabitan Grand Anse Praslin i eksprim zot konsern avek Prezidan Michel\nZabitan Grand Anse Praslin i eksprim zot konsern avek Prezidan Michel\nBann zabitan Grand Anse Praslin ti Zedi ganny lokazyon eksprim zot konsern e osi laspirasyon pour zot kominote avek Prezidan larepiblik Msye James Michel.\nSa ti atraver vizit ki prezidan ti fer dan sa distrik. I ti’n swazir Grand Anse Praslin koman premye distrik pour li vizite dan kad en seri vizit ki in progranmen pour li kapab evalye bann devlopman dan kominote atraver dyalog avek bann zabitan, e parey limenm in dir, «dekouver laverite».\nMalgre lapli ki ti pe tonbe, Prezidan ki ti akonpannyen par minis responsab pour Devlopman Kominoter Vincent Meriton ti vizit 8 fanmir e osi enterakte avek bann lezot dimoun ki i ti rankontre.\nI ti konmans son vizit kot lakour Madanm Julia Jeannevol dan en landrwa ki apel Collie Estate. Madanm Jeannevol ti’n swete vwar prezidan pour diskit en problenm personnel.\nDan sa menm sou distrik, prezidan ti osi vizit Msye Michel Vidot e son madanm, ki vey en ventenn zanfan dan en ‘day care’ kot zot lakour menm. Dan en konversasyon avek sa fanmir ki osi konpri de zenn adilt, zot ti koz lo bann size tel ki lanplwa bann zenn, latribisyon later pour fermye lo plato Amitié e osi problenm drenaz dan sa landrwa.\nSa de dernyen size ti osi monte ler prezidan ti aret Amitié kot madanm Marie-Ange Lepathy. Sa fanmir ki reste zis deryer erport e kot i annan en dimoun ki pe viv avek dezabilite, ti osi soulev problenm move leta serten semen segonder e osi lozman, vi ki pour le moman zot pa kapab repar zot lakaz ou fer okenn nouvo konstriksyon lo zot propriete. Sa i akoz zot ankor pe esper desizyon Lotorite Laviasyon Sivil Sesel (SCAA) lo si zot bezwen kit sa landrwa, akoz i tro pre avek erport. Zot ti a donk kontan ganny en larepons lo sa size.\nMsye Elie Esther ki reste St. Joseph ti osi konsernen par problenm drenaz. I ti osi demande ki i annan plis lalimyer lo bann semen segonder.\nLer i ti asiz deor pour koz avek Madanm Georgine Esther devan son lakaz an tol Anse Kerlan, Prezidan Michel ti osi abord size lozman. I ti koz avek sa madanm ki viv avek set lezot dimoun enkli trwa zanfan, lo posibilite pour repar son lakaz. Prezidan ti egalman demann lotorite distrik pour rezourd problenm pti zanfan Madanm Esther, ki dir i annan 16-an depi ki in fer laplikasyon pour en lakaz e ki i pa ankor gannyen menm si i annan 6-an depi ki i pe peye.\nLer prezidan ti pe sorti kot sa lakaz, en manm lafanmir Esther ti profite pour demann Minis Meriton pour donn lakominote permisyon pour zer sant kominoter Anse Kerlan. In dir ki sa sant ki ti ouver an 1999, in reste ferme pandan sa dernyen 3-an.\nApre ki prezidan ti’n termin son vizit Grand Anse Praslin dan sou distrik Mont Plaisir kot madanm Violette Capricieuse ti dir li ki «nou bann reprezantan pa vizit nou ase souvan», son fiy Yuta ti annan sa pour azoute:\n«Mon vreman kontan ki prezidan in vin vwar nou, mon ti pe esper sa moman avek enpasyans. Mon kontan ki prezidan in vwar avek son prop lizye sa ki pe pase Mont Plaisir.»\nSa ti enkli sirtou konstriksyon nouvo lakaz, menm si bann zabitan sa landrwa in fer resorti ki i ankor annan bezwen pour konstrir plis lakaz e repar bann ki’n avarye.\nEmosyonnel e an larm, madanm Marisa Payet ki reste anse Kerlan e ki annan en zanfan 15 mwan ki bezwen latansyon medikal, ti osi dir ki i kontan ki prezidan in pas kot zot, akoz dapre li «bann politisyen pa ekout ase zot bann dimoun.»\nNou prezant serten portre tire par Romano Laurence pandan vizit Zedi.\nPrevious: Let us make this special Independence Day celebration a party to end all parties\nNext: ‘Congo rumba king’ dies after stage collapse


Konvansyon anyel lorganizasyon bann madanm dan SNP-Vin donn en koudmen, pei i bezwen bann madanm – Madanm Alcindor\nDelege ek envite kot konvansyon bann madanm SNP Sanmdi apremidi\nSe Madanm Regina Alcindor, responsab lorganizasyon bann madanm dan SNP, ki ti fer sa deklarasyon pandan konvansyon anyel sa lorganizasyon Sanmdi kot Sant Konferans Enternasyonal anba tenm ‘Ranforsi Lavwa Madanm Dan Politik’.\n«I pa vo lapenn ki nou asize e dir ki fodre keksoz i sanze si nou pa vin devan pour donn en koudmen. I nepli ler pour nou fanm asize e les zonm desid pour nou. Lontan ki politik ti en zafer zonm, sa lepok in fini. Fanm ozordi i bezwen debout pour rod son drwa. Fanm i bezwen debout pour ede fer desizyon pour son byennet e byennet son fanmir. Mon konnen ki zot kapab fer li e mon pe kont lo zot,» Madanm Alcindor ti azoute.\nPrezan kot sa konvansyon ti lider SNP Wavel Ramkalawan, ki ti osi adres lafoul, sekreter zeneral parti Roger Mancienne, lezot manm komite egzekitif SNP, bann manm lorganizasyon bann madanm ek lezot envite.\nMadanm Alcindor ti osi dir ki lorganizasyon bann madanm dan SNP pe travay pour arive annan 50 poursan partisipasyon bann madanm dan politik e dan bann pozisyon kle, e ki parti SNP in etabli en striktir ki fer ki responsab lorganizasyon bann madanm i vin en manm egzekitif.\n«Sa i ava asire ki lavwa bann madanm i ganny tande lo komite e o nivo nou parti,» Madanm Alcindor ti dir.\nMadanm Alcindor ti osi adres plizyer size tel ki sityasyon sosyal e moral dan pei, lekonomi, pri lavi, trafik drog, mank lanplwa, vyolans kont bann madanm, parmi lezot.\nLezot manm lorganizasyon bann madanm dan SNP ki ti pran laparol ti Ruby De Sylva, Desheila Bastienne, e sekreter Jacqueline Noël.\nManmzel Noël ti donn en rapor lo travay ki lorganizasyon bann madanm dan SNP in fer pandan sa dernyen lannen.\nParmi plizyer aktivite ki’n ganny organize i en konferans de zour anba tenm ‘Langazman Bann Madanm Dan Politik’ ki ti asiste par anviron 70 madanm.\nManmzel Noël ti azoute ki lorganizasyon bann madanm dan SNP i serye e anvi travay pour fer parti bouz devan.\n«Bann madanm, se nou ki lafors parti e ki pou anmenn sa sanzman e sa nouvo souf ki parti i bezwen,» Manmzel Noël ti dir, avan remersye tou manm pour zot sipor.


Festival Kreol i reste en levennman tre popiler\nMsye Bernard Shamlaye, ki osi Minis pour Devlopman Sosyal ek Kiltir, ti pe koz dan en rankont avek lapres yer pou fer en pti kont randi la ki sa 26enm festival fek terminen.\nMe Minis Shamlaye i dir ki si nou oule ki sa festival i reste vivan e kontinyen enteres dimoun nou bezwen nou tou ansanm kontribye dan son bon lorganizasyon.\nPour sa, Minis Shamlaye in lans lapel pour tou dimoun ki ti annan lide ek sizesyon lo fason pour fer festival vin pli meyer avek nouvo keksoz pour pa tarde e kontakte komite lorganizasyon avek zot lide lo ki mannyer pour amelyor e anbelir bann aktivite.\nPour sa 26enm festival, Minis Shamlaye i dir komite lorganizasyon Festival Kreol i an zeneral ase satisfe avek deroulman bann aktivite.\n«In annan en bon partisipasyon lo kote zanfan lekol, bann zenn e bann adilt ki’n partisip dan bann aktivite e osi piblik ki’n vin vwar, asiste e pran par dan bann aktivite.\n« Mon santi ki pour sa lannen festival in pas byen me sa pa vedir ki’n napa keksoz ki nou ti’n devret fer pli byen.\n« Me sa ki enportan se ankor enn fwa Seselwa, ansanm avek bann viziter dan nou pei, in partisip dan en lot Festival Kreol,» Minis Shamlay ti fer resorti.\nNou a rapel ki sa festival i ganny finanse an gran parti par kontribisyon sorti kot bann lorganizasyon, biznes e osi bann endividi ki sa lannen in kontribye en sonm 800,000 roupi.\nPour sa, Msye Shamlaye i ankor enn fwa dir zot tou en gro mersi.\nSwivan sa rankont yer, Minis Shamlaye ti osi reponn plizyer konplent ki piblik ti’n met devan atraver medya.\nPar egzanp an sa ki konsern posibilite pour tender out serten bann aktivite e donn lezot endividi ki enterese sans pour fer zot kontribisyon, Msye Shamlaye i dir sa lide ava ganny konsidere.\nSwivan lezot konplent ki seremoni louvertir, menm si ti deroul Anse Royale, ti napa gran partisipasyon dimoun sa distrik, Msye Shamlaye ti fer resorti ki partisipasyon ti lo en nivo pli larz pour enkli lezot distrik obor Anse Royale.\nDezapwentman piblik lo kalite manze Kreol ki ti anvant dan bazar Kreol pour sa semenn, serten aktivite ki pa ti komans a ler, mank kordinasyon dan serten aktivite, partisipasyon bann lotel ek biznes restorasyon, tousala Msye Shamlaye i dir ki komite pou bezwen revwar ki fason zot kapab ganny amelyore.\nI ti fer remarke kantmenm ki Festival Kreol i en aktivite kot tou dimoun i devret santi zot enplike e esey fer en zefor pour promouvwar nou kreolite e rezondet deryer organiz en tel festival dan fason ki zot kapab.\nMsye Shamlaye i dir ki i annan serten nouvo eleman ki pe antre dan Festival Kreol e sa i enkli par egzanp bann diferan latelye parey fotografi, tap dance ek slam ki’n anmenn bann zenn dimoun e osi bann ki pli aze ansanm pour aprann plizer nouvo laspe lekspresyon kiltir atraver ladans, poesi ek sanson.\n«Mon kwar tousala i bann nouvo keksoz ki pou anmenn Kreol pli lwen, » Msye Shamlaye i dir, swivan konsern ki i annan serten keksoz dan festival ki pa Kreol.\n«Ler keksoz i nouvo dimoun i tant pour kwar i pa kreol me i zis fason pour servi nouvo lide pour kontinyen devlope,» i ti fer resorti.\nLo size Mis Kreol Dezil ki pa’n prezan dan bann aktivite, Msye Shamlaye i dir ki wi Mis Kreol ti’n devret ganny enkli dan bann aktivite pour sa lannen vi ki pa’n annan en konkour pour plizyer lannen e i regret okenn omisyon ki’n annan lo sa kote lo lapar komite. Me i ti kantmenm fer resorti ki komite festival pa responsab sa konkour menm si i ti lo progranm lannen pase me i ti a swete kantmenm ki okenn keksoz ki relye avek sa size i ganny adrese par sa ki responsab.\nMe alafen sa enn festival, Msye Shamlaye i dir komite i kontan pour konstate ki Seselwa i kontan Festival Kreol e zot ti a kontan vwar li avanse e sa pou vin atraver lide, lorganizasyon ek kontribisyon tou dimoun.


Friday, 11 September 2020\tCommunique\nLapolis in raporte ki Shiry Finesse, sa fiy 14 an sorti Le Niole ki tin ganny raporte manke in retourn kot son paran sen e sof. Lotorite konsernen, departman lapolis ek departman Servis Sosyal pe fer serten travay avek li.\nLapolis in egalman raporte ki letopsi fer lo lekor Michelle Anacoura, sa madanm 38 an ki ti ganny prononse mor arivan lotipal sesel dimans apremidi apre ki i tin ganny transporte sorti Darros in demontre ki lakoz son lanmor i an rezilta bokou dimal entern ki in gannyen swivan en aksidan la sa zil. Etablir ziska prezan i seki sa pick-up ti ti anvoy aryer kot stor ki tin tap li. Lapolis antretan lapolis i kontinnyen avek son lanket.\nSepandan letopsi fer lo lekor Msye Boniface, sa zonm 63 an, rezidan lakour bann dimoun aze dan distrik Au Cap ki ti ganny trouve dan lanmer obor lans dan zanmerant Ex Reef Hotel Mardi apremidi li in ganny konfirmen noye.\nLapolis in raporte ki I pe fer lanket dan ka kot en rezidan lakour dimoun aze Au Cap ti ganny trouve lafas anba dan lanmer pros avek lans dan zanmerant Ex Reef Hotel.\nSa dekouver ti vin tar apremidi yer Mardi (4:35) apre ki zofisye lapolis Anse Aux Pins ek manm lezot younit dan lafors tin mobilize pour rod sa msye, Robert Boniface aze 63 an ki tin ganny raporte manke kot sa rezidans.\nRapor labsans msye Boniface ti ganny fer kordgard Anse Aux Pins ver 9er bomaten yer menm apre ki I tin kit rezidans bann dimoun aze sa distrik kot I ti pe reste son lavey lendi pandan lazournen e pa tin retournen son aswar.\nLapolis pe antretan esper rezilta letopsi pou determin lakoz son lanmor.\nYannick Laboudallon, aze 27 an ki reste Union Vale in kondann 8 an prizon pour sey koz lanmor son prosen osibyen ki 7 an pour lofans vol an servan vyolans.\nZiz lakour siprenm ki ti pas sa 2 term prizon lo Laboudallon lendi sa semenn in sepandan ordonnen ki sa 2 santans I mars ansanm ki vedir I pou fer selman 8an prizon.\nYannick laboudallon I sa zonm ki ti atake, pez en madanm ater e esey trangle li dan gran peron Castor road le 29 Me sa lannen anviron 7er bomaten letan ki sa madanm ti pe al travay. Dan lesey pou sov son lavi, sa madanm ti erezman ganny sans atrape e pez parti prive son agreser ki ti larg li e taye avek mobile son viktim.\nMonday, 07 September 2020\tCommunique\nLensidan serye raporte yer dimans\nLapolis in raporte ki en zonm 30 an ki reste dan distrik Beau Vallon in yer bomaten ganny arete koman sispe pour lofans posesyon zarm ofansiv ek aminisyon.\nSwivan son larestasyon dan ver 11:20 bomaten yer dimans le 6 Septanm dan zanmerant stad Linite, en lafouy fer par zofisye CID ek zofisye para-militer dan lapolis baze Petit Paris, dan ‘booth’ loto ki sa sispe ti pe dray en grenad ti ganny dekouver e sezi par sa bann zofisye.\nSa sispe in ganny anmenn devan lakour siprenm ozordi bomaten e in ganny rimann pou 14 zour e i pou repas ankour le 21 Septanm. Sa larestasyon ti swiv serten lenformasyon resevwar par lapolis.\nAntretan lapolis I kontinnyen avek son lanket dan sa ka.\nLapolis pe egalman fer lanket dan ka kot en madanm 38 an ti ganny sertifye mor letan I ti ariv lopital Sesel apre ganny transporte Mahe sorti lo zil D’Arros yer boner apremidi.\nSa mdanm, en manager resours imen lo D’Arros I sorti Les Cannelles.\nLobzervasyon fer par lapolis lo lekor sa madanm I demontre krose lo son lazanm kote gos ek lo son ledo.\nDapre en koleg travay zonm 32 an, kwizinyen lo D’Arros I dir I ti pe asiste sa madanm avek serten marsandiz pou anmenn lo stor dan en pikup e letan I ti pe anvoy aryer pli pre avek stor pou fasilit retir marsandiz I ti antann kriy ayoyo. Sa zonm I azoute ki I ti debarke e la I ti trouv sa madanm ater dan larantre stor avek son lalang sere ant son ledan alor la I ti deswit rod lasistans. Rapor sa lensidan ti ganny fer avek lapolis ver 12 edmi.\nLapolis pe fer lanket an atandan rezilta letopsi pour etablir sirkonstans e lakoz lanmor sa madanm\nFriday, 04 September 2020\tCommunique\nREMOVAL OF DAMAGED VEHICLES AT BOIS DE ROSE\nThe Police are asking all owners of vehicles which are at Bois De Rose as a results of accidents and who have been advised to remove their vehicles to do so within the next seven (7) days as failure to do so will result in disposal of these vehicles.\nPropriyeter ki annnan tranpor Bois De Rose an rezilta aksidan e kin ganny demande pou vin retir zot transpor pe ganny averti ki zot annan 7 zour apartir ozordi pou zot vin retir zot transpor sinon lapolis pour retire e al zete.\nThursday, 30 July 2020\tCommunique\nThe Police have reported that three of its female officers have been interdicted from performing Police duties pending an investigation been carried against them following a formal complaint from a lady driver whom they stopped during a spot check at Perseverance Monday afternoon. The lady have already provided the Police some evidence that the officers took certain amount of money from her in relation to traffic related offences she had committed.\nThe police says their fate will be determined upon completion of its investigation\nNelson Flore in kondannen pour latak arme milye lannen pase Bel Air.\nLapolis in raporte ki Nelson Flore in kondan 8 an prizon pou blese avek lentansyon pou koz dimal grav son kanmarad, 14 an pour servi zarm e agres son kanmarad dan en lesey pou vol larzan, en lot 3 an pou koz dimal son viktim e finalman en term 1 pou an posesyon aminisyon san posed en laysens pour zarm-a-fe.\nNelson Flore 29 an ki reste St Louis ti ganny arete aswar le 25 Zen lannen pase apre ki 2 endyen ki I tin atake an servan Pistol dan en laboutik Bel Air tin retalye, ganny sans aras li son zarm e apre anmar li ziska ler lapolis ti ariv lo “scene”.\nDan sa lensidan raporte ver 7:30 sa swar, enn sa endyen ti ganny blese avek bal tandis ki lot tin ganny tape avek pistol deryer son latet.\nLakour siprenm ki ti pas santans lo Flore yer lendi le 27 Zilyet in ordonnen ki son bann santans I mars ansanm ki vedir I pou fer 14 an prizon.\nWednesday, 15 July 2020\tCommunique\nLoperasyon servis lapolis in bouze kordgard la Digue\nAvek travay demolisyon ki pe al komanse nenport moman pou fer plas pour en nouvo station lapolis lo La Digue, lapolis I oule enform tou Digwa e piblik an zeneral ki son loperasyon toulezour in depi lendi le 13 Zilyet bouz dan sa batiman (lakaz gard) trouve zis obor Lazans Servis Tenny Dife ek Sovtaz La Passe.\nLapolis I reasir manm piblik lo sa zil ki son servis e ler loperasyon I reste parey, 24 lo 24.\nManm piblik I kapab raport an personn oubyen telefonn sa 2 nimero swivan pour lasistans.\n4288128, 2631552 oubyen 4234395, ‘Station Commander’ I lo 4288129.\nLapolis I oule remersi zot pour zot konprenezon e bon korperasyon pandan\nrealizasyon son proze.\nSil vouple fer le neseser pour peyman.\nFriday, 19 June 2020\tCommunique\nEn zonm I mor apre en aksidan dan por yer apremidi\nLapolis in raporte ki I pe fer lanket dan lensidan kot Tony Dodin, en zonm 48 an sorti Grand Anse Mahe ti perdi en kote son lebra an rezilta en aksidan lo Nouvo Port yer tar apremidi e bomaten mor dan Younit swen entansif lopital Sesel.\nRapor sa lensidan ti ganny raporte avek lapolis ver 5:20 yer apremidi e lanmor sa viktim ti ganny fer par lotorite lasante ver 6:35 bomaten.\nSa ki lapolis in aprann I sete, dan pe fer aryer, en “Stacker”, sa bann gro masin ki lev “container” ti fer kolizyon avek en forklift ki Dodin ti operater lo la.\nAn rezilta sa kolizyon, domaz lo lebra kote gos Dodin ti nesesit entervansyon sirizikal me malerezman I ti mor bomaten kot I tin admit dan ICU.\nOperater sa “stacker” en Endonezyen ti ganny arete e ganny detenir apre sa lensidan. In ganny anmennen ankour apremidi kot in ganny antretan ki lapolis I kontinny son lanket.\nTuesday, 16 June 2020\tCommunique\nSa 5 dimoun sispe dan lensidan wikenn Pointe Au Sel i ganny rimann.\nLapolis in raporte ki sa 5 zonm, sispe ki ti raport zot lekor kot lofis CID Bois Rose yer bomaten apre ki lapolis tin demann zot pou raporte an relasyon avek lensidan kot en azan ANB ti ganny atake dan prezans son fanmiy kot en letablisman touristik Pointe Au Sel Sanmdi apremidi in ganny anmenn ankour ozordi apremidi e zot in ganny rimann pour repas ankour le 23 Zen.\nLapolis in egalman fer resorti ki Andrew Banane, sa Praslinwa ki dimoun pe sirkil son portre lo rezo sosyal napa nanryen pou fer avek sa zafer Pointe Au Sel.\nLapolis antretan i kontinnyen avek son lanket.\nMonday, 15 June 2020\tCommunique\nSispe in raporte\nLapolis in raporte ki sa 5 dimoun ki ti ganny bezwen an relasyon avek lensidan kot en azan ANB ti ganny atake dan prezans son fanmiy kot en letablisman touristik Pointe Au Sel sanmdi apremidi in raport kot lofis CID Bois de Rose ozordi bomaten dan prezans zot avoka.\nTou le 5 sispe I ansemoman pe ganny detenir antretan ki lanket dan sa ka I kontinnyen.


Minis pour Lagrikiltir i fer en konsta lo leta prodiksyon ek provizyon manze dan pei -Seychelles Nation\nMinis pour Lagrikiltir i fer en konsta lo leta prodiksyon ek provizyon manze dan pei |13 October 2021\nPlis lanfaz i bezwen ganny mete lo en sistenm alimanter ki ganny apiye e kondwir plis par prodiksyon lokal (Portre par Joena Meme)\nMinis pour Lagrikiltir, Sanzman Klima ek Lanvironnman, Flavien Joubert, ti fer en deklarasyon devan Lasanble Nasyonal yer alokazyon Lazournen Mondyal pour Manze, ki pou ganny obzerve Sanmdi le 16 Oktob.\nSa deklarasyon ti en loportinite pour Minis Joubert fer en konsta lo leta prodiksyon ek provisyon manze dan pei e fer en konsta bann defi, an plis ki donn lenformasyon lo rezilta en dyalog nasyonal lo sistenm alimanter ki Sesel pe fer dan kad en some Nasyon-Zini ki ti fer le 23 Septanm.\nTenm pour Lazournen Mondyal pour Manze sa lannen i ‘Grosi, nouri, e soutenir ansanm pour nou fitir’.\nVi ki sa sekter prodiksyon manze i osi enkli Minister Lapes ek Lekonomi Ble, sekreter prensipal pour lekonomi ble, Kenneth Racombo, ti osi prezan pandan sa deklarasyon osi byen ki sekreter prensipal pour lagrikiltir, Keven Nancy.\nGuy Morel, kordinater dyalog nasyonal lo sistenm alimanter, ti osi prezan pandan sa sesyon Lasanble.\nSitiasyon aktyel Sesel i montre ki sekter agrikol Sesel i kontribye enpe mwens ki 2% dan Prodwi Domestik Brit (GDP) pei.\n«Prodiksyon agrikol lokal i reprezant anviron 10% lakantite manze ki nou konsonmen. Nou annan 648 fermye anrezistre e ladan 74% i kiltiv fri ek legim, 15% i sonny zannimo, 8% i fer tou le de. Nou annan anviron 8,000 lakour ki fer en pti pe aktivite agrikol. Nou annan 684 kare later leta dan 26 distrik. Sa i reprezant anviron 426 ektar later ki’n ganny dezinyen pour aktivite agrikol me nou ekspekte ki sa i kapab ogmante avek bann demars zil elwannyen,» Minis Joubert ti dir.\n«En pwen enportan pour note, se ki 74% later lagrikiltir i sitiye dan 5 distrik: sa se Anse Boileau, Baie Lazare, Grand Anse Praslin, Grand Anse Mahé e Port Glaud. 65% laferm i lo teren montanny, e zis 30% ki lo later plat. Lo Praslin 75% laferm i lo lakot. Laplipar laferm i annan sistenm irigasyon, e kiltivasyon anba kouvertir pe vin pli popiler.”\n« Sa ki konsern prodiksyon lavyann, mon kontan pour vwar ki prodiksyon poul in kontinyen ogmante depi 2013, sorti 216 MT (metric tonnes) pour ariv pres 1000 MT pour lannen 2020 e sa premye 6 mwan 2021 i montre ki malgre Covid-19, prodiksyon pou klerman depas sa nivo. Mon annan konfidans ki byento, avek bann mezir parey akse avek finans, e tir restriksyon nou pou kapab depas sa rikord 1560 MT ki ti anrezistre an 2006. Egalman prodiksyon dizef in kontinyen ogmante pour ariv pres 39 milyon dizef ver lafen 2020, ki reprezant 100% market share.”\n« Nou osi annan bon nouvel dan prodiksyon pork, kot alafen 2020, nou’n anrezistre en prodiksyon lokal 587 MT. Sa i fer nou annan 41% market share. Lo menm laliny, nou ekspete kas sa rikord 687 MT ki ti ganny mete an 2007 an 2021 ouswa 2022 si tou bann devlopman deza planifye i aboutir. Menm si prodiksyon lavyann bef i reprezant zis 4% market share, mon kontan note ki in annan bokou progre dan aktivite elevaz bef. Ver lafen 2020, Sesel ti prodwi 42MT lavyan bef. I osi annan bokou lentere e bokou potansyel pour lezot zannimo parey kabri ki zot osi pe ganny targete pour prodiksyon.”\n“Lo kote prodiksyon legim ek fri, bann lenformasyon i endike ki nou prodwi anviron 6000MT legim e 5000MT fri par lannen. Sesel i annan ankor bokou travay pour fer avek prodiksyon gro manze,” minis ti azoute.\nSa dyalog nasyonal ki ti ganny fer avek bann prodikter manze e bann lezot akter in ekspoz bokou defi, e vilnerabilite ki pei pe fer fas avek.\nKonklizyon ki’n ganny fer se ki Sesel i bezwen vin pli proaktiv lo kote prodiksyon manze olye depann lo lenportasyon manze pour ki nou prop sekirite alimanter.\nSavedir nou bezwen prodwi ase manze pour nou pep dan ka ki si zanmen i ariv en kriz mondyal, nou pep pa pou mor lafen.\nToudmenm sa travay in fer Sesel revwar e apresye son bann pwen for:\nMenm si nou teritwar terestriyel i limite, nou annan ankor later pour met a dispozisyon aktivite agrikol. Sa se bann later lo nou bann zil elwannyen and osi lo later La Digue, Praslin e Mahé ki annan potansyel ek lenportans pour devlopman lagrikiltir, parmi bann ki pa pe ganny servi efikasman.\nKonsonmater i prefer nou bann prodwi agrikol lokal, e demann i la, me nou bezwen adres abilite pour fourni e osi sa bann zafer pri spekilatif ki serten pe abize e pratike.\nMenm si lagrikiltir i annan en kantite risk, i osi ase rantab e i annan larzan pour fer dan sa sekter.\nLo nivo mondyal i annan en gran zefor ki pe ganny fer espesyalman par Nasyon Zini pour siport bann pei reform zot sistenm alimanter pour fer sir ki zot kapab prodwir ase manze ki nitritif, aksesib e afordab pour tou dimoun.\nLo nivo lokal sa legzersis in montre nou ki i annan en gran lentere, dezir ek motivasyon pour nou kapab prodwir plis sa ki nou konsonmen konman en pep.\nMe bann defi i enkli :\n1. En gran depandans lo lenportasyon pour nouri nou pep.\n2. En sistenm supply e value chain ki pa byen organize e ki fer ki i annan en kantite defayans, inefikasite ek bokou mankman dan sistenm aktyel.\n3. Globalizasyon ek ladopsyon bann kiltir fast food in fer ki en porsyon nou popilasyon pa apresye e pa konn valer siperyer nou ban prodwi lokal e lakwizin kreol Seselwa.\n4. I annan mankman dan serten konnesans agroteknik, inovasyon ek teknolozi ki nou bezwen pour vin pli prodiktiv e konpetitiv.\n5. Akse avek resours finansyel tel ki sibvansyon e bann fasilite finansman avek lentere ba i ase difisil pour gannyen pour nou enplimant proze devlopman.\n« Lenportasyon pou reste e kontinyen form parti solisyon pour nou sekirite alimanter, me nou bezwen reste determinen pour redwi nou depandans lo lenportasyon, e met lanfaz lo en sistenm alimanter ki ganny apiye e kondwir plis par prodiksyon lokal, » Minis Joubert ti dir.\n« Alor nou laspirasyon pour lavenir se pour ogmant nou kapasite e kapabilite pour prodwi plis sa ki nou konsonmen konman en pep. Nou stratezi i baze lo en vizyon tre kler e anbisye, avek set lobzektiv stratezik ki ganny siporte par 8 group aksyon. »\nSa vizyon se pour ogmant prodiksyon lavyann poul ek pork par 80% market share, elev prodiksyon legim ek frim par 90% e reanmenn en lapresiasyon pour nou bann gro manze parey patat ek manyok pour ki i ariv 50% marse konsonmasyon.\nAn plis ki sa, Sesel i annan en vizyon pour target soutenabilite bann pwason ki pe ganny menase e ogmant konsonmasyon bann lespes ki an abondans, ogmant kapasite bann fermye, ogmant rezerv manze pei atraver diferan mekanizm, redwir bann maladi ki lye avek manze ek move nitrisyon, e depas lobzektif devlopman dirab espesyalman sa dezyenm lobzektif.\nSa 8 aksyon ki pei i bezwen antrepann i konm swivi :\nRevwar lankadreman legal pour protez e ranforsi bann eleman kle sa transfomasyon par re-evalye polisi nasyonal lo sekirite alimanter e nitrisyon e met lanfaz lo soverennte alimanter. Nou pou osi revwar serten laspe lanvironnman regilatwar ek latitid pour fer li pli fasil pour fer biznes.\nRanforsi sistenm supply e value chain pour fer ki nou vin pli prodiktiv e osi konpetitiv. Byensir nou pou bezwen met plis resours ek lenfrastriktir pour ogmant prodiksyon, rezourd bann problenm mankman bann resours de baz, ogmant kapabilite pei pour transform prodwi de baz dan valer azoute, amelyor sistenm distribisyon e osi kordinasyon ant demann ek supply.\nEnvestir dan plis resers pour protez resours zenetik lokal e idantifye bann varyete ki kapab fer fas avek sanzman klima. Nou pou bezwen envestir dan bann lenfrastriktir pour redwir risk linondasyon, ogmant kapasite irigasyon, entansifye lenvestisman dan kiltivasyon anba kouvertir e osi kapabilite pei pour fer fas avek pest ek maladi.\nFodre pli aktiv pour mobiliz e diversifye bann sours finansyel pour bann ki dan prodiksyon.\nFer sir ki tou akter i lo menm paz e enplimant proze pour fer nou bann lenstitisyon ki’n siport sekter agrikol kapab delivre bann servis anliny avek sa nivo devlopman ki nou pe targete.\nAmelyor bann proze formasyon pour devlop plis nou bann travayer de baz, teknisyen e profesyonnel, me pli enportan nou pou bezwen revwar lafason ki nou servi e zer nou bann talan ki egziste dan sa sekter e osi form nouvo talan.\nSa ki konsern demann, nou pou bezwen ogmant zefor marketing pour kontinyen promot kanpanny manz manze lokal e osi travay avek nou bann food influencers tel ki bann kwizinyen e lotel pour donn plis lenportans nou lakwizin lokal e osi fason inovatif pour servi bann zengredyen lokal.\nKontiny avek bann progranm edikasyonnel pour fer nou pep adopte bann fason manze e fason viv pour redwir bann maladi ki annan pour fer avek nitrisyon.\n« Nou’n fini prezant sa rapor avek cabinet of ministers, e ozordi nou vin prezant avek Lasanble Nasyonal. Prosen letap se pour nou rafin nou plan devlopman pour sekter agrikol pour annan en plan ki pli kler, ki enklizif, anbisye, me realistik. Anmemmtan nou pe osi lans proze e inisyativ pour demar sa transformasyon,» Minis Jouvert ti konklir.\nKonpile par Elsie Pointe


Mesaz Minis Larue alokazyon Lazournen Enternasyonal bann dimoun avek dezabilite - Seychelles Nation\nMesaz Minis Larue alokazyon Lazournen Enternasyonal bann dimoun avek dezabilite | 12 July 2019\n‘Fer sa pa pozitiv pour devlop zot vre potansyel’\n“Pour tou nou zanfan, zenn ek adilt ki pe viv avek dezabilite mon anvi swet zot en bon lazournen, e mon swe se ki zot vreman sezi tou loportinite e fer sa pa pozitiv avek led zot fanmiy pour devlop zot vre potansyel pour en meyer lavenir.”\nSa i sorti dan mesaz Minis responsab Lafanmir, Madanm Mitcy Larue, alokazyon Lazournen Enternasyonal bann dimoun avek dezabilite.\nTeks entegral mesaz Minis Larue i lir koumsa:\n“Le 12 Zilyet i sa zour ki Sesel i dedye pour selebre avek nou bann sitwayen, zanfan, zenn e adilt ki annan serten dezabilite. Pour nou i en lazournen kot nou mazin zot tou e kot gouvernman i promouvar tou bann aki, devlopman e sikse ki nou group spesyal i reprezante pour nou.\n“I sa lazournen ki ansanm avek Lasosiasyon bann dimoun ki pe viv avek dezabilite e tou bann lezot akter, nou zwenn pour sansibiliz popilasyon lo nesesite pour adopte en model pli enkliziv kot i konsern dimoun avek dezabilite anprenan kont ki zot annan menm drwa ki nou tou.\n“I annan bokou devlopman ki pe arive dan domenn dezabilite dan Sesel. Plan Stratezik pour Konsey Dimoun avek Dezabilite in fek ganny aprouve dan lekel gran laliny se fasilit kreasyon bann kondisyon kot dimoun avek dezabilite i ava kapab epanouir plis ankor.\n“La nou pe prensipalman koz lo kas bann baryer ki egziste dan zot lavi, e met a zot disponibilite bann fasilite tel ki ledikasyon enkliziv, loportinite lanplwa, lasistans avek en carer, Fon Dezabilite ek Children’s Special Fund dan lekel lasistans i kapab ganny ofer, zis pour nonm enn de.\n“Atraver Minister Lafanmir nou pou kontinyen pouse pour ki sa rev i dan lalwa Planning ki pe ganny fer a se moman i vreman pran kont bezwen bann dimoun avek dezabilite, pour asire ki bann batiman piblik ki pou ganny konstrir alavenir pou pli aksesib. Sa pou osi aplik pour okenn lezot lenfrastriktir piblik.\n“Promouwar byennet bann dimoun avek dezabilite i en aksyon kolektiv; sakenn denou i annan en rol pour zwe pour ki dimoun ki pe viv avek dezabilite dan Sesel i a kapab vreman epanouir; pour bann paran ki zot zanfan i annan en dezabilite mon mesaz pour sa zour i kler; pour zot ki pe vreman promouvwar byennet zot zanfan par asire ki zot annan akse avek tou loportinite ki disponib ozordi, mon le dir zot kontinyen, e gouvernman li osi pou kontinyen fer son mye pour amelyor bann servis e kre ankor plis loportinite.\n“Parkont, pour bann paran ouswa gardyen ki pa pe fer li, mon swe se ki pour sa zour zot vreman met byennet zot zanfan aker e mazin son lavenir.\n“Pour tou bann aksyonner dan domenn dezabilite, mon pran sa lokazyon pour dir zot mersi pour tou zot zefor. Bokou zot pe travay lo en baz volonter e san zot, nou pa ti pou kot nou ete ozordi.\n“A sa pwen mon ti a voudre ki nou tou nou double nou zefor, kot nou tou ansanm nou travay avek en menm vizyon.\n“Pour manm piblik an zeneral parey in ganny dir avan, zot osi zot annan en rol enportan pour zwe, pour vreman promouwar drwa bann dimoun avek dezabilite, e pour kree en sosyete kot labi ek diskriminasyon anver bann dimoun avek dezabilite i a vin en keksoz lepase.\n“Pour tou nou zanfan, zenn ek adilt ki pe viv avek dezabilite mon anvi swet zot en bon lazournen, e mon swe se ki zot vreman sezi tou loportinite e fer sa pa pozitiv avek led zot fanmiy pour devlop zot vre potansyel pour en meyer lavenir.


Dan letan lontan, Zeova ti oule ki sak fanmir i pas letan avek kanmarad pour fortifye e batir zot fanmir spirityelman. Ozordi osi i parey. (Deterononm 6:6, 7) Sanmenm rezon ki Temwen Zeova i met en serten letan dekote sak semenn pour ador Bondye an fanmir kot lakour, kot zot byen alez pour diskit lo bann keksoz spirityel ki aplikab pour zot fanmir. Menm si ou reste tousel, ou kapab byen servi sa moman pour pas sa letan avek Bondye ler ou pe etidye Labib personnelman lo en size ki ou’n swazir.\nEn letan pour vin pli pros avek Zeova. “Apros avek Bondye, e i ava apros avek zot.” (Zak 4:8) Nou pou konn Zeova pli byen ler nou aprann bann detay lo son personnalite ek aksyon atraver sa ki nou lir dan son Parol Labib. En bon fason pour konmans Ladorasyon Fanmir se par lir en porsyon Labib ansanm aotvwa, an swivan progranm lasemenn pour Renyon Nou minister ek lavi Kretyen. Sakenn i kapab lir en bout e apre dir sa ki i’n aprann dan sa lektir Labib.\nEn letan pour bann fanmir vin pros avek kanmarad. Bann msye ek madanm ensi ki bann paran ek zanfan pou devlop plis lanmour pour kanmarad kan zot etidye Labib ansanm konman en fanmir. Sa moman i devret enn ki gou, trankil e enn parmi bann pli bon moman dan lasemenn. Depandan lo laz zot zanfan, paran i kapab swazir bann topik pratik pour koz lo la, petet an servan bann lartik dan Latour Veyer ek Awake! ouswa lo nou sit Enternet jw.org. Ou kapab koz lo en problenm ki ou zanfan pe rankontre kot lekol e vwar konman pour rezourd li. Oubyen akoz zot pa get en progranm ki lo JW Broadcasting (tv.jw.org) ansanm e apre diskit lo la? Ou osi kapab aprann sant bann kantik ki pou ganny sante pandan renyon e prepar bann pti rafresisman pour zot servi ansanm konman en fanmir.\nSa moman spesyal ki zot pase tou le semenn konman en fanmir pou ed sak manm lafanmir pour trouv plezir pour etidye Parol Bondye e Bondye pou sirman beni zot zefor.—Psonm 1:1-3.\nAkoz nou met letan dekote pour ador Bondye an fanmir?\nKi mannyer paran i kapab fer sa moman gou pour lafanmir antye?\nDemann lezot dan kongregasyon ki mannyer zot fer pour Ladorasyon Fanmir. An plis ki sa, rode ki bann piblikasyon ki disponib kot Lasal Rwayonm ki ou kapab servi pour ed ou zanfan aprann keksoz lo Zeova.


Dan Lasanble Nasyonal |17 March 2022\nProze pour konstrir en 3enm lane semen dan distrik Pointe Larue pou konmanse byento\nTravay pour konstrir en 3enm lane semen Pointe Laruei ekspekte konmanse byento, Minis pour Transpor, Anthony Derjacques, in enform bann manm Lasanble sa semenn.\nMinis Derjacques in dir ki pour lannen pase sa proze pa’n kapab demare akoz ti napa larzan dan bidze menm si plan pour son premye faz ti’n deza fini ganny laprouvasyon Lotorite Plan depi 2019.\nMinis Derjacques in osi dir ki ziska prezan i ankor an diskisyon avek plizyer propriyeter prive pour ki zot siny bann way leave tandis ki SLTA ek lezot zofisye konsernen dan son minister zot ankor pe kontinyen fer konsiltasyon avek bann diferan lotorite e parti prenan dan sa proze parey SCAA, Seypec, Air Seychelles ek UCPS.\nLo son kote SLTA in resevwar selman 5 milyon roupi dan bidze pour sa lannen me Minis Derjacques i dir kou estimen an 2020 pour realiz sa proze ti 8 milyon roupi me la avek lenflasyon e pri tou komodite ki’n ogmante, sa proze i ekspekte kout ankor plis. I dir ki ansemoman SLTA pe reviz son bidze.\nMinis Derjacques ti donn sa bann detay Lasanble letan i ti pe reponn en kestyon manm proporsyonnel LDS dan Lasanble, Rosie Bistoquet.\nPremye faz sa proze pou konmans kot ronpwen erport e pou ale ziska kot lizin Amalgamated Tobacco. Me Minis Derjacques in dir ki serten revizyon pe ganny fer akoz i annan serten nouvo lamannman ki pe fer dan sa plan swivan bann diskisyon avek tou bann parti prenan konsernen par sa proze.\n“Nou ekspekte anmenn sa nouvo plan amande kot Lotorite Plan osito posib e konman sa bann diskisyon lo way leave i konplete e Lotorite Plan i aprouv sa bann lamannman, avek nou bidze 5 milyon roupi nou pou konmans sa proze,” Minis Derjacques in enform Lasanble.\nI’n enform Lasanble ki proze semen lakot was Mahé, pli presizeman Baie Lazare, i osi ekspekte konmanse anmenmtan. Konsernan sa enn proze osi Minis Derjacques i dir in annan bokou diskisyon pour konvenk bann propriyeter later prive konsernen pour siny bann way leave.\nMinis Derjacques in fer resorti ki bann way leave ki’n sinyen dan lepase pa an konformite avek lalwa e tousala son minister pe bezwen revwar.\nKonsernan proze lagrandisman semen Pointe Larue, Minis Derjacques i dir bann benefis ki i pou anmennen pou konsiderab:\n- en rediksyon enportan dan kozesyon trafik sirtou dan direksyon lavil dan bomaten;\n- trotwar pou ganny konstrir pour amelyor sekirite bann pyeton;\n- en pli bon sistenm drenaz ki ekspekte redwir gravite e lentansite linondasyon dan sa rezyon.\nAn sa ki konsern bann difikilte e konstrent otour sa proze, Minis Derjacques i dir pour ganny lakor bann propriyeter later prive pour siny way leave i touzour reste en pli gro defi e in lans lapel avek sa bann parti prenan pour ede realiz sa proze ki osi enkli met trotwar pour plis sekirite pyeton.\nEn bon lakor avek tou bann lakonpannyen – servis litilite piblik, telekominikasyon e Lotorite Plan i osi esansyel pour bon deroulman sa proze, Minis Derjacques in dir.\nFinansman pour sa proze pa pou ase e Minister Transpor pou bezwen swa vin devan Lasanble pour en bidze siplemanter oubyen rod son prop finansman pour konplet sa proze.\nLo son kote dirizan zafer gouvernman, Msye Bernard Georges, in fer resorti son dezapwentman lo sa size way leave. I dir i pa posib pour bann endividi met otaz bann proze piblik akoz zot pa oule siny en way leave. I dir ki i annan en lalwa ‘Acquisition of Land in the Public Interest Act’ ki permet gouvernman azir ler i pa ganny permisyon avek propriyeter pour ki dan lentere piblik en proze i kapab ganny fer. I’n demann Minis Derjacques pour revwar sa size pour ki sa lalwa i kapab ganny servi kot i neseser pour permet bann devlopman ki en mazorite dimoun i bezwen pran plas e pa ganny met otaz par en minorite.